text: Tidligere Falck-chef trækker sig efter afsløring
  05 februar 2019 kl. 09.07
  Forlader bestyrelser efter afsløring af fordækte Falck-metoder.
  Den tidligere topchef i Falck, Allan Søgaard Larsen, trækker sig fra flere bestyrelser efter Konkurrencerådets afsløring af, at Falck stod bag ulovlige smædekampagner med fordækt kommunikation under Bios-sagen i 2014. Konkurrencerådet har varslet, at de vil melde Falck til Bagmandspolitiet.
  Det hollandske ambulanceselskab, Bios, brød Falcks monopol, da selskabet vandt udbuddet om kørsel med ambulancer i Region Syddanmark.
  Allan Søgaard Larsen har med øjeblikkelig virkning forladt sin bestyrelsespost i medicoselskabet Ambu. Han har også forladt bestyrelsen i Løkkefonden, som han i sin tid var med til at stifte.
  Han er fortsat formand for Ledelseskommissionen, som er nedsat af regeringen.
  Allan Søgaard Larsen var koncerndirektør i Falck fra 2004-2016.
  
  